Ilmoitus Kiinan kansantasavallasta peräisin olevan perkipoltetun (sintratun) magnesiumoksidin tuontiin sovellettavien polkumyyntitoimenpiteiden välivaiheen osittaisen tarkastelun vireillepanosta



Virallinen lehti nro C 140 , 13/06/2002 s. 0004 - 0005



Ilmoitus Kiinan kansantasavallasta peräisin olevan perkipoltetun (sintratun) magnesiumoksidin tuontiin sovellettavien polkumyyntitoimenpiteiden välivaiheen osittaisen tarkastelun vireillepanosta (2002/C 140/03) Komissio on päättänyt panna omasta aloitteestaan vireille neuvoston asetuksen (EY) N:o 384/96(1), sellaisena kuin se on viimeksi muutettuna neuvoston asetuksella (EY) N:o 2238/2000(2), jäljempänä "perusasetus", 11 artiklan 3 kohdan mukaisen välivaiheen osittaisen tarkastelun, joka koskee voimassa olevan toimenpiteen muotoa. 1. Tuote Tarkastelun kohteena on Kiinan kansantasavallasta peräisin oleva perkipoltettu (sintrattu) magnesiumoksidi, jäljempänä "tarkasteltavana oleva tuote" joka luokitellaan nykyisin CN-koodiin 2519 90 30. CN-koodi on ainoastaan ohjeellinen. 2. Voimassa olevat toimenpiteet Tällä hetkellä voimassa oleva toimenpide on Kiinan kansantasavallasta peräisin olevan, perkipoltetun (sintratun) magnesiumoksidin tuontia koskevalla neuvoston asetuksella (EY) N:o 360/2000(3) käyttöön otettu lopullinen polkumyyntitulli. Tullia sovelletaan vähimmäistuontihintana. 3. Tarkastelua koskevat perusteet Komissio on päättänyt panna omasta aloitteestaan vireille perusasetuksen 11 artiklan 3 kohdan mukaisen välivaiheen tarkastelun selvittääkseen, onko voimassa oleva toimenpide asianmukainen seuraavassa esitettyjen osalta. Voimassa oleva, vähimmäistuontihintana sovellettava toimenpide ei tee eroa etuyhteydessä oleville kumppaneille ja etuyhteydettömille kumppaneille suuntautuvan myynnin tai yhteisöön suuntautuvan ensimmäisen myyntitapahtuman ja sitä seuraavien myyntitapahtumien välillä, ja on käynyt ilmeiseksi, että tämä voi johtaa valvontaongelmiin soveltamisen osalta. Näin ollen vaikuttaa siltä, ettei voimassa oleva toimenpide ole riittävä vastapaino vahinkoa aiheuttavalle polkumyynnille. Voimassa oleva toimenpide ei myöskään ota huomioon tilanteita, joissa tuontitavarat ovat vahingoittuneet ennen vapaaseen liikkeeseen laskemista. Tässä yhteydessä on syytä huomauttaa, että toimenpiteiden ei pidä mennä pidemmälle kuin vahingon poistamiseksi on tarpeen. 4. Menettely Kuultuaan neuvoa-antavaa komiteaa komissio on päättänyt, että on olemassa riittävät perusteet välivaiheen osittaisen tarkastelun vireille panemiseksi, mistä syystä komissio panee vireille perusasetuksen 11 artiklan 3 kohdan mukaisen tarkastelun tämän näkökohdan osalta. a) Tietojen kerääminen Asianomaisten osapuolten näkökantojen keräämiseksi komissio ottaa yhteyttä yhteisön tuotannonalaan sekä niihin yhteisön tuottajajärjestöihin, asianomaisten maiden viejiin/tuottajiin, asianomaisten maiden viejien/tuottajien järjestöihin, tuojiin ja tuojien järjestöihin, jotka toimivat yhteistyössä tutkimuksessa, jonka johdosta nyt tarkasteltavana oleva toimenpide on otettu käyttöön, samoin kuin asianomaisten maiden toimivaltaisiin viranomaisiin. Kaikkia niitä asianomaisia osapuolia, joihin voimassa olevan toimenpiteen muotoa koskevan tarkastelun tulokset todennäköisesti vaikuttavat, pyydetään esittämään näkökantansa sekä toimittamaan tarvittavat tiedot ja asiaa tukeva näyttö. Nämä tiedot ja asiaa tukeva näyttö on toimitettava komissiolle tämän ilmoituksen 5. kohdassa asetetussa määräajassa. b) Asianomaisten kuuleminen Komissio voi lisäksi kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Tällainen pyyntö on esitettävä tämän ilmoituksen 5. kohdassa asetetussa määräajassa. 5. Määräajat Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava ottamalla yhteyttä komissioon, esitettävä näkökantansa ja toimitettava pyydetyt tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, jollei toisin ilmoiteta. Huomiota kiinnitetään siihen, että useimpien perusasetuksessa säädettyjen menettelyjä koskevien oikeuksien käyttö edellyttää asianomaisen osapuolen ilmoittautumista edellä mainitussa määräajassa eli 40 päivän kuluessa ilmoituksen julkaisemisesta. Asianomaiset osapuolet voivat myös pyytää tulla komission kuulemiksi samassa 40 päivän määräajassa. 6. Kirjalliset näkökannat ja kirjeenvaihto Asianomaisten osapuolten on toimitettava kaikki näkökannat ja pyynnöt kirjallisina ja ilmoitettava niissä nimensä, osoitteensa, sähköpostiosoitteensa sekä puhelin-, faksi- ja/ tai teleksinumeronsa. Komission osoite: European Commission Office: TERV - 0/13 B - 1049 Bruxelles/Brussel Faksi (32-2) 295 65 05 Teleksi COMEU B 21877. 7. Yhteistyöstä kieltäytyminen Jos asianomainen osapuoli kieltäytyy antamasta tai ei muutoin toimita tarvittavia tietoja määräajassa tai merkittävällä tavalla vaikeuttaa tutkimusta, päätelmät, riippumatta siitä, ovatko ne myönteisiä vai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti. Jos asianomaisen osapuolen todetaan toimittaneen väärän tai harhaanjohtavan tiedon, tätä tietoa ei oteta huomioon ja sen sijasta voidaan käyttää käytettävissä olevia tietoja. (1) EYVL L 56, 6.3.1996, s. 1. (2) EYVL L 257, 11.10.2000, s. 2. (3) EYVL L 46, 18.2.2000, s. 1.